5.  Kenapa ada segelintir anggota ATM terpengaruh dengan perjuangan ISIS?
Segelintir anggota ATM terlibat dengan perjuangan ISIS kerana faktor terpengaruh atau terikut-ikut kerana sentimen dan bukannya berdasarkan fakta. Ada juga yang terperangkap kerana tidak peka dengan undang-undang anti keganasan seperti SOSMA, POCA dan POTA yang baru diperkenalkan. Kenaifan tentang aspek perundangan juga menyebabkan ada anggota tidak menyedari bahawa mereka telah melakukan kesalahan di bawah undang-undang tersebut. Di samping itu ada segelintir warga ATM terpengaruh kerana kurangnya fahaman mereka tentang aspek jihad dan perjuangan mendirikan sebuah Khilafah. Mereka tidak memahami konsep dan pengertian jihad yang sebenarnya dalam Islam.
Apa yang paling ketara adalah mereka ini tidak memahami bahawa perjuangan menegakkan sebuah Khilafah adalah satu perjuangan yang ‘utopia’. Gagasan menegakkan Khilafah Islamiyah yang diperjuangkan oleh ISIS ini sebenarnya tiada dalam Al Quran. Seruan untuk berjuang menegakkan sebuah Khilafah Islamiyah sebenarnya adalah seruan kepada umat Islam untuk kembali kepada zaman kekhilafahan iaitu satu zaman atau era kegemilangan umat Islam suatu ketika dahulu bermula dari zaman Khalifah Ar Rashidin hinggalah kepada zaman Khalifah Utshmaniah yang runtuh pada tahun 1924. Perintah untuk menegakkan Khilafah ini sebenarnya tiada dalam Al Quran atau mana-mana sumber sejarah Islam yang berautoriti. Kesimpulannya, perjuangan untuk mendirikan sebuah Khilafah Islamiyah bukannya merupakan satu hukum.
Secara ringkasnya punca kekeliruan segelintir anggota tentera yang terjerumus dalam perjuangan ISIS ini adalah seperti berikut:

Tidak faham sebenarnya tentang konsep jihad, Daulah Islamiyah dan Khilafah Islamiyah.
Tidak tahu membezakan di antara aliran Salafi dengan Wahabi.

Mereka beranggapan bahawa aliran Salafi itu lebih islamik dan lebih suci berbanding dengan aliran anutan umat Islam arus perdana. Mereka merasakan diri mereka lebih islamik/lebih sunnah dari orang lain. Justeru, mereka ingin menjadi satu golongan yang eksklusif sehingga merasakan bahawa diri mereka sahaja yang layak masuk syurga. Mereka ingin mendekati agama Islam demi menebus kesilapan silam secara jalanpintas (short-cut to heaven). Cara yang dipilih ialah dengan mencapai mati syahid. Untuk memastikan mereka benar-benar dapat mati syahid maka ada yang sanggup menjadi pengebom berani mati (suicide bomber).
Mereka mempunyai fahaman agama yang cetek dan beramal mengikut tafsiran sendiri. Ada segelintir warga tentera ini belajar agama hanya melalui internet, whatsapp group atau di media-media sosial seperti ceramah agama di Youtube. Justeru, mereka amat mudah dipengaruhi oleh naratif-naratif ISIS. Mereka beranggapan agama Islam itu terlalu “eksklusif”. Justeru, mereka tidak mahu memahami betapa mudah dan indahnya agama Islam ini lalu timbul perasaan untuk bermusuh dengan orang bukan Islam malah bersikap keras sesama Muslim yang tidak sealiran.
Oleh sebab ceteknya pengetahuan agama mereka maka mereka tidak faham ilmu hadis lalu terpengaruh dengan hadis-hadis palsu atau hadis lemah yang di manipulasi oleh kumpulan ISIS. Sebagai contoh, hadis yang menyatakan tentang bersatulah dengan ‘tentera Allah dari Khorasan yang datang dengan panji-panji hitam pimpinan Mahdi’ yang merupakan satu hadis palsu. Mereka ini juga tidak memahami sejarah dan peradaban Islam lalu terpengaruh dengan perjuangan ISIS yang ingin menegakkan Khilafah Islamiyah yang merupakan satu perjuangan yang ‘utopia’.
Adakah umat Islam yang tidak berjihad menegakkan Khilafah Islamiyah tidak akan masuk syurga? Realiti inilah yang tidak dapat diasimilasikan oleh golongan yang cetek pemikiran agamanya lalu melihat Islam ini terlalu eksklusif. Mereka juga tidak mengkaji ‘asbab an nuzul’ iaitu sebab musabab dan konteks ayat Quran diturunkan. Disebabkan ceteknya fahaman agama dan sempitnya pandangan mereka terhadap aspek muamalat dan siasah (sosial dan politik) maka mereka menjadi ekstrem dan mempunyai nilai toleransi yang sangat tipis terutamanya terhadap saudara seagama mereka sendiri.